Հիմնադիրը «Շանթ» ՍՊ ընկերությունն է: «Շանթ» ՍՊԸ-ն հիմնադրել է Արթուր Եզեկյանը 1994 թ. Գյումրիում: Հիմնադիր կապիտալը 203 մլն 320 հազար 900 դրամ է: Հիմնադիրները երկուսն են` 1. Եզեկյան Արթուր - 52% (105 մլն 726 հազար 868 դրամ): 2. Մինաս Արմեն - 48% (97 մլն 594 հազար 32 դրամ), (ԳՖՀ, Վալդբրոն, Տերաստյան Կնեյֆ): Արմեն Մինասը իրանահայ գործարար է: Պարբերաբար մամուլում հրապարակումներ են լինում այն մասին, թե «Շանթ» հեռուստաընկերության բաժնեմասերի հիմնական մասը գնել է հայտնի օլիգարխ Միքայել Բաղդասարովը: «Հետքի» հարցին` ճի՞շտ է այդ տեղեկությունը, Մ. Բաղդասարովը պատասխանել է հարցով` «Իսկ ինչու՞ ոչ «Նյու Յորք թայմսը»»: Նախկինում նա ասել էր նաեւ, թե իրեն չի հետաքրքրում մեդիա բիզնեսը: Վերջին շաբաթվա ընթացքում պարզ դարձավ, որ Մինաս Արմենի 48% բաժնեմասը ձեռք է բերում նախագահի աշխատակազմի ղեկավար Կարեն Կարապետյանի եղբայրը` գործարար Սամվել Կարապետյանը: Սակայն վերջինս չի ցանկանում բավարարվել 48%-ով, բանակցություններն ընթանում են վերահսկիչ փաթեթի ձեռքբերման շուրջ: Հեռուստաշուկա մտնելու ցանկություն ունեն նաեւ այլ գործարարներ եւ քաղաքական ուժեր: Հեռուստաընկերություն է ցանկանում ձեռք բերել «Տրոյկա Դիալոգ» ընկերության եւ «Ամերիա» բանկի սեփականատեր Ռուբեն Վարդանյանը: Ինչքանո՞վ է հավաստի այս տեղեկությունը, այսօր դժվար է ասել: Այն, որ Ռ. Վարդանյանը Հայաստանում գործունեություն ծավալելու հավակնություններ ունի, ակնհայտ է: Եւ նրան ամենեւին էլ չի խանգարի իր նպատակներին հասնելու համար ունենալ նաեւ սեփական հեռուստաընկերություն: